ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την ανάληψη, την άσκηση και την προληπτική εποπτεία της δραστηριότητας ιδρύματος ηλεκτρονικού χρήματος καθώς και ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 77/780/ΕΟΚ του Συμβουλίου για το συντονισμό των νομοθετικών, κανονιστικών και διοικητικών διατάξεων που αφορούν την ανάληψη και την άσκηση δραστηριότητας πιστωτικού ιδρύματος ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1. Εισαγωγη

Το άρθρο 251, παράγραφος 2, στοιχείο γ) της συνθήκης ΕΚ ορίζει ότι η Επιτροπή γνωμοδοτεί για τις τροπολογίες που προτείνει το Κοινοβούλιο σε δεύτερη ανάγνωση.

Παρακάτω ακολουθεί η γνώμη της Επιτροπής σχετικά με τις δύο τροπολογίες που προτείνει το Κοινοβούλιο.

2. Ιστορικό

1. Στις 21 Σεπτεμβρίου 1998, η Επιτροπή ενέκρινε πρόταση οδηγίας του Ευρωπαϊκού Κοινοβουλίου και του Συμβουλίου για την ανάληψη, την άσκηση, την προληπτική εποπτεία της δραστηριότητας ιδρύματος ηλεκτρονικού χρήματος και πρόταση για την τροποποίηση της οδηγίας 77/780/ΕΟΚ του Συμβουλίου για το συντονισμό των νομοθετικών, κανονιστικών και διοικητικών διατάξεων που αφορούν την ανάληψη και την άσκηση δραστηριότητας πιστωτικού ιδρύματος (COM (1998)461 - 1998/0252/COD - 1998/0253/COD).

2. Το Συμβούλιο άρχισε να εξετάζει τις προτάσεις στις 19 Οκτωβρίου 1998.

3. Κατά την σύνοδο ολομέλειας της 19ης Ιανουαρίου 1999, η Οικονομική και Κοινωνική Επιτροπή εξέδωσε ευνοϊκή γνώμη για τις προτάσεις της Επιτροπής.

4. Η Ευρωπαϊκή Κεντρική Τράπεζα υπέβαλε τη γνώμη της στις 18 Ιανουαρίου 1999.

5. Στις 15 Απριλίου 1999, το Ευρωπαϊκό Κοινοβούλιο εξέδωσε ψήφισμα νομοθετικού χαρακτήρα (πρώτη ανάγνωση) στο οποίο προτείνονται 25 τροπολογίες (PE A4-156/99).

6. Στις 29 Νοεμβρίου 1999, το Συμβούλιο καθόρισε κοινή θέση.

7. Στις 11 Απριλίου 2000, το Ευρωπαϊκό Κοινοβούλιο εξέδωσε τροπολογίες στην κοινή θέση οι οποίες αποτελούν το αντικείμενο της παρούσας ανακοίνωσης.

3. ΣΤΟΧΟΣ ΤΩΝ ΠΡΟΤΑΣΕΩΝ ΤΗΣ ΕΠΙΤΡΟΠΗΣ

Ο βασικός στόχος της πρότασης είναι η δημιουργία μιας εναρμονισμένης ενιαίας αγοράς για την παροχή ηλεκτρονικού χρήματος στην Ευρωπαϊκή Ένωση. Η πρόταση αφορά μόνο θέματα κανονιστικού χαρακτήρα και προληπτικής εποπτείας που συνδέονται με την έκδοση ηλεκτρονικού χρήματος από μη τραπεζικές επιχειρήσεις. Ωστόσο, είναι σαφές ότι ο ρόλος των παραδοσιακών πιστωτικών ιδρυμάτων θα είναι σημαντικός και σε αυτό το τμήμα αγοράς χρηματοπιστωτικών υπηρεσιών που παρέχονται στο ευρύ κοινό, και συνεπώς οι θεμελιώδεις κανόνες που διέπουν την ελεύθερη κυκλοφορία των υπηρεσιών αυτών, βάσει της αρχής της αμοιβαίας αναγνώρισης, και το εποπτικό καθεστώς στο οποίο υπόκεινται, όπως η άδεια λειτουργίας, οι κεφαλαιακές απαιτήσεις, η εποπτεία κ.λπ, πρέπει να εφαρμόζονται με κατάλληλο τρόπο και στα ιδρύματα ηλεκτρονικού χρήματος.

Η πρόταση για την τροποποίηση του ορισμού του πιστωτικού ιδρύματος στην πρώτη τραπεζική οδηγία, ώστε να επιτρέψει και σε επιχειρήσεις που δεν επιθυμούν να ασκήσουν όλες τις τραπεζικές δραστηριότητες να εκδίδουν ηλεκτρονικό χρήμα σύμφωνα με τους βασικούς κανόνες που διέπουν όλα τα άλλα πιστωτικά ιδρύματα, θα διευκολύνει την αρμονική ανάπτυξη των δραστηριοτήτων όλων των πιστωτικών ιδρυμάτων σε όλη την Κοινότητα, ιδίως όσον αφορά την έκδοση ηλεκτρονικού χρήματος, και θα επιτρέψει να αποφευχθούν οι στρεβλώσεις του ανταγωνισμού μεταξύ ιδρυμάτων ηλεκτρονικού χρήματος, ακόμα και όσον αφορά την εφαρμογή των απαιτήσεων που σχετίζονται με την νομισματική πολιτική.

4. Γνώμη της Επιτροπής για τις τροπολογίες του Ευρωπαϊκού Κοινοβουλίου

4.1 Γενικές παρατηρήσεις

Οι 2 τροπολογίες δεν συνεπάγονται καμία αλλαγή επί της ουσίας. Απλώς διευκρινίζουν ένα σημείο το οποίο ήδη περιλαμβάνεται στην κοινή θέση: το ηλεκτρονικό χρήμα το οποίο δεν χρησιμοποιείται από τον κομιστή πρέπει να εξαργυρώνεται στην ονομαστική του αξία δηλαδή χωρίς υποτίμησή του έναντι της αξίας που εκφράζεται στο νόμισμα στο οποίο εκδόθηκε.

4.2 Οι τροπολογίες του Ευρωπαϊκού Κοινοβουλίου

Οι δύο τροπολογίες αφορούν

- την προσθήκη νέας αιτιολογικής σκέψης με τον αριθμό 9α ως εξής: «Η δυνατότητα εξαργύρωσης θα νοείται πάντοτε στην ονομαστική αξία»,

- τροπολογία, προς τον ίδιο σκοπό, του άρθρου 3, παράγραφος 1 ως εξής: « 1. Ο κομιστής ηλεκτρονικού χρήματος δύναται, κατά την περίοδο ισχύος, να ζητήσει από τον εκδότη να εξαργυρώσει το ποσό στην ονομαστική του αξία σε κέρματα και χαρτονομίσματα ή να το μεταφέρει σε λογαριασμό άνευ επιβαρύνσεων πλην εκείνων που είναι απολύτως απαραίτητες για την εκτέλεση της εντολής».

5. Συμπέρασμα

Οι τροπολογίες δεν συνεπάγονται ουσιαστικές αλλαγές και μπορούν να γίνουν δεκτές από την Επιτροπή.

Κατά συνέπεια, η Επιτροπή τροποποιεί την πρότασή της σύμφωνα με το άρθρο 250, παράγραφος 2 της Συνθήκης περί ιδρύσεως της Ευρωπαϊκής Κοινότητας.